Det gamle spill om Enhver
Store norske leksikon,Språk og litteratur,Litteratur i verden,Europa,Nederlands litteratur
Det gamle spill om Enhver er et senmiddelaldersk skuespill som er en allegorisk fremstilling av menneskets forberedelser overfor døden. Stykket hører til de såkalte moraliteter, det vil si skuespill der menneskelige dyder og egenskaper fremstilles som personer.
Versjoner Skuespillet er bevart i en nederlandsk tekst, Elckerlijc, forfattet i Flandern cirka 1480, og i en engelsk oversettelse av denne, Everyman (cirka 1520). Det skal ifølge forordet til den latinske bearbeidelsen Homulus (1536) være skrevet av Petrus Diesthemius (Pieter van Diest) og skal være oppført første gang i Antwerpen i 1485. Enhver er typisk for den såkalte rederijker-dramatikken i Sør-Nederlandene.Dramaet har gjennom tidene vært gjenstand for en rekke bearbeidelser, blant annet til latin (Hecastus, 1539) av Macropedius, til tysk av Hans Sachs, til nedertysk av Johann Stricker. På 1900-tallet ble stoffet på ny behandlet av Hugo von Hofmannsthal i dramaet Jedermann (1911), som årlig spilles under Festspillene i Salzburg.Norske oversettelser av Elckerlijc, Hecastus og Jedermann finnes i Tre spill om Enhver (1978). Les mer i Store norske leksikon Nederlands litteratur Belgias litteratur Teater i Nederland Teater i Belgia rederijker Eksterne lenker Elckerlijc i digitaale bibliotheek voor de Nederlandse letteren (nederlandsk) Tre spill om Enhver i Nasjonalbiblioteket